Author: Guldanová, Katarína
Last saved by: Martinkovičová, Júlia

Prekladacia správa
Ministerstvo dopravy a výstavby Slovenskej republiky predkladá Návrh Dodatku č. 1 k Dohode medzi vládou Slovenskej republiky a vládou Maďarska o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici podpísanej 14. septembra 2017 v Budapešti (ďalej len „dodatok k dohode“) 
na rokovanie Legislatívnej rady vlády Slovenskej republiky na základe vlastnej iniciatívy. Dohoda medzi vládou Slovenskej republiky a vládou Maďarska o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici podpísaná 14. septembra 2017 v Budapešti určuje príslušné organizácie, ich práva a povinnosti pri prevádzkovaní, údržbe a rekonštrukcii úsekov ciest a mostných objektov uvedených v dohode. Dohoda určuje pre ktoré mostné objekty a úseky hraničných ciest 
na spoločnej slovensko-maďarskej štátnej hranici zabezpečuje prevádzku, údržbu a rekonštrukciu určená zmluvná strana na vlastné náklady. Náklady na rekonštrukciu mostných objektov zmluvné strany znášajú spoločne, rozdelené medzi sebou v rovnakom pomere. 
Vzhľadom na uzavretie nových medzivládnych dohôd o výstavbe nových mostov – mosta nad riekou Ipeľ medzi obcami Vrbovka na území Slovenskej republiky a Őrhalom 
na území Maďarska (oznámenie MZVaEZ SR č. 116/2019 Z. z.), mosta pre peších a cyklistov nad riekou Dunaj medzi obcami Dobrohošť na území Slovenskej republiky a Dunakiliti 
na území Maďarska (oznámenie MZVaEZ SR č. 117/2019 Z. z.),  mosta nad riekou Ipeľ medzi obcami Ipeľské Predmostie na území Slovenskej republiky a Drégelypalánk na území Maďarska (oznámenie MZVaEZ SR č. 247/2019 Z. z.) sa zmluvné strany s cieľom zabezpečiť podmienky prevádzkovania, údržby a rekonštrukcie predmetných mostov a úsekov ciest dohodli na vypracovaní dodatku k dohode. Účelom dodatku k dohode je určiť, pre ktoré mostné objekty a úseky hraničných ciest na spoločnej slovensko-maďarskej štátnej hranici zabezpečuje prevádzku, údržbu a rekonštrukciu určená zmluvná strana na vlastné náklady. Slovenská strana bude zabezpečovať údržbu mosta pre peších a cyklistov nad riekou Dunaj medzi obcami Dobrohošť na území Slovenskej republiky a Dunakiliti na území Maďarska a mosta nad riekou Ipeľ medzi obcami Vrbovka na území Slovenskej republiky a Őrhalom.
Dodatok k dohode je podľa čl. 7 ods. 4 Ústavy Slovenskej republiky medzinárodná zmluva prezidentskej povahy, ktorá priamo upravuje práva alebo povinnosti fyzických osôb alebo právnických osôb a pred jeho ratifikáciou sa vyžaduje súhlas Národnej rady Slovenskej republiky. Ustanovenia dodatku k dohode sú v súlade s vnútroštátnymi právnymi predpismi Slovenskej republiky, ako aj s platnými právnymi aktmi Európskej únie. Dodatok k dohode je podľa čl. 7 ods. 5 Ústavy Slovenskej republiky medzinárodnou dvojstrannou zmluvou, ktorá priamo zakladá práva a povinnosti fyzickým osobám alebo právnickým osobám a má prednosť pred zákonmi. Na vykonávanie dodatku k dohode nie je potrebný zákon.
Vykonávanie dodatku k dohode bude financované z rozpočtu Vodohospodárskej výstavby, š. p. a z vlastných zdrojov obce Vrbovka s podporou Banskobystrického samosprávneho kraja. Návrh dodatku bude mať negatívny vplyv na rozpočet verejnej správy, výdavky verejnej správy budú kryté. Nebude mať vplyv na podnikateľské prostredie, nebude mať sociálne vplyvy, vplyvy na životné prostredie, informatizáciu spoločnosti, služby verejnej správy pre občana a ani vplyvy na manželstvo, rodičovstvo a rodinu.  
Materiál bol predmetom medzirezortného pripomienkového konania. Na základe pripomienky maďarskej strany bolo v názve doplnené miesto podpisu pôvodnej dohody. Materiál sa predkladá bez rozporov.